徐荣
奉化道中寄怀
姚君前夏过我饮，手持蒋侯荐士诗。倾囊出示一尺稿，高跨騄駬追娥曦。自辟鸿濛建旗鼓，主此世界非君谁？眼空四海亦许我，悬竿午影深相期。一别蹉跎忽三载，寄章未报惭殹唲。逢人问讯每讥笑，苦道著书常忍饥。君知时尚逐腥腐，鮀朝朱顿当门楣。吟诗作赋世不要，看我自好如君痴。七年湖上饿不死，沿檄又作东西驰。四明突兀蛟门奇，春风吹船沧海湄。春风吹来复吹去，青山满眼谁相知？闻君卖画且沽酒，闭门日对文君眉。固穷如此亦可乐，俯首何必为人羁？明朝扣户踏春雨，握手莫使杯行迟。醉索新诗仰天读，玉壶击碎从渠嗤。